Smernica 1999/43/ES Európskeho parlamentu a Rady
z 25. mája 1999,
ktorým sa po sedemnástykrát mení a dopĺňa smernica 76/769/EHS o aproximácii zákonov, iných právnych predpisov a správnych opatrení členských štátov vzťahujúcich sa na obmedzenia uvádzania na trh a používania niektorých nebezpečných látok a prípravkov
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 95,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom ustanovenom v článku 251 Zmluvy [3],
(1) keďže by mali byť prijaté potrebné opatrenia na hladké fungovanie vnútorného trhu;
(2) keďže Európsky parlament a Rada prijali 29. marca 1996 rozhodnutie č. 646/96/ES Európskeho parlamentu a Rady z 29. marca 1996, ktorým sa prijíma akčný plán boja proti rakovine v rámci činnosti v oblasti verejného zdravia (1996 až 2000) [4];
(3) keďže na zlepšenie ochrany zdravia a bezpečnosti spotrebiteľov by nemali byť látky, klasifikované ako karcinogénne, mutagénne alebo poškodzujúce reprodukciu, umiestnené na trhu pre použitie širokou verejnosťou;
(4) keďže smernica č. 94/60/ES Európskeho parlamentu a Rady z 20. decembra 1994 dopĺňajúca po 14. krát smernicu 76/769ES o aproximácii zákonov, iných právnych predpisov a správnych opatrení členských štátov týkajúcu sa obmedzení pre uvádzanie na trh a použitie určitých nebezpečných látok a prípravkov [5] ustanovuje v podobe dodatku k bodom 29, 30 a 31 prílohy I smernice č. 76/769/EHS [6] zoznam látok klasifikovaných ako látky karcinogénne, mutagénne alebo látky poškodzujúce reprodukciu kategórie 1 alebo 2; keďže takéto látky a prípravky by nemali byť umiestnené na trhu pre použitie širokou verejnosťou;
(5) keďže smernica č. 94/60/ES ustanovuje, že Komisia predloží Európskemu parlamentu a Rade návrh na rozšírenie tohto zoznamu do šiestich mesiacov po uverejnení adaptácie na technický pokrok prílohy I smernice č. 67/548/EHS [7], ktorá obsahuje látky klasifikované ako karcinogénne, mutagénne alebo poškodzujúce reprodukciu kategórie 1 alebo 2;
(6) keďže smernica Komisie č. 96/54/ES [8] adaptujúca po dvadsiaty druhýkrát smernicu č. 67/548/EHS a najmä jej prílohu I na technický pokrok, obsahuje 16 látok novoklasifikovaných ako látky karcinogénne, mutagénne alebo poškodzujúce reprodukciu kategórie 1 alebo 2; keďže tieto látky by mali byť pridané k bodom 29, 30 a 31 dodatku k prílohe I smernice č. 76/769/EHS spojenej smernicou č. 97/56/ES Európskeho parlamentu a Rady [9] po 16. krát dopĺňajúcej smernicu č. 76/769/EHS;
(7) keďže boli vzaté do úvahy riziká a výhody látok smernicou č. 96/54/ES novoklasifikovaných ako látky karcinogénne, mutagénne alebo poškodzujúce reprodukciu kategórie 1 alebo 2;
(8) keďže článok 1 ods. 1 písm. f) smernice 96/54/ES vymazáva osem položiek prílohy I smernice č. 67/548/EHS, pretože látky uvedené v týchto položkách sú už pokryté inými položkami alebo ich klasifikácia ako karcinogény bola zrušená; keďže päť z týchto látok je zahrnutých v doplnku k bodu 29 prílohy I smernice č. 76/769/EHS; keďže tieto položky by tiež mali byť vymazané v neskoršej smernici;
(9) keďže táto smernica platí bez predsudkov voči právnym predpisom spoločenstva ustanovujúcim minimálne požiadavky na ochranu pracujúcich uvedené v smernici Rady č. 89/391/EHS z 12. júna 1989 o zavedení opatrení na podporu zlepšení bezpečnosti a zdravia pracujúcich na pracovisku [10] a jednotlivých smerniciach na nej založených, najmä na smernici Rady č. 90/394/EHS z 28. júna 1990 o ochrane pracujúcich proti rizikám týkajúcim sa vystavenia karcinogénom na pracovisku (šiesta samostatn8 smernica v rámci zmyslu článku 16 ods. 1 smernice č. 89/391EHS) [11],
PRIJALI TÚTO SMERNICU:
Článok 1
Látky uvedené v prílohe I tejto smernice sa pridajú k látkam uvedeným v doplnku k bodom 29, 30 a 31 prílohy I smernice č. 76/769/EHS.
Článok 2
Látky uvedené v prílohe II tejto smernice sa vypúšťajú zo zoznamu látok uvedených v doplnku k bodu 29 prílohy I smernice č. 76/769/EHS.
Článok 3
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou do jedného roka od jej nadobudnutia účinnosti. Bezodkladne o tom informujú Komisiu.
Tieto opatrenia sa budú uplatňovať do18 mesiacov po nadobudnutí účinnosti tejto smernice.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 4
Smernica nadobúda účinnosť v deň jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 25. mája 1999